Már az magyar nemes sereg
Már az magyar nemes sereg
          Tarsolyos fegyverben,
Vigan sétál, nem kesereg
          Hazájának keblében.

Némely hitves társátul,
          Más kedves mátkájátul,
Édes csókok közt bucsúzik
          Jó barát barátjátul.

Kardját, kardját köszörüli
          A franczia nyakára.
Ország határát kerüli,
          Ugrandozik lovára.

Bajuszát pedergeti,
          Sarkantyúját pengeti,
Jó barát töltött kulacsát
          Danolva emelgeti.

Nosza vitéz pajtás, igyunk
          Egymás egészségeért,
Dicsőségesen harczoljunk
          Hazánk békeségeért.

Éljen Ferencz királyunk,
          Boldoguljon országunk!
Adja isten, hogy használjon
          Nemesi szabadságunk.
Népköltészet